
Baumit a PROMA začínajú spoluprácu v oblasti stavebnej 3D tlače na Slovensku
22. septembra 2026 – Spoločnosti Baumit a PROMA podpísali rámcovú zmluvu 
o spolupráci pri rozvoji a uplatňovaní technológie 3D tlače Baumit BauMinator na slovenskom trhu. PROMA sa podpisom zmluvy stáva oficiálnym partnerom spoločnosti Baumit pre túto technológiu na Slovensku.
Partnerstvo prepája odborné zázemie Baumitu v oblasti výroby stavebných materiálov a technológií so skúsenosťami spoločnosti PROMA v projektovaní, investičnej príprave a riadení stavieb. Cieľom je podporiť rozvoj, propagáciu a praktické využitie technológie Baumit BauMinator a vytvoriť predpoklady na realizáciu projektov 3D tlače na Slovensku.
Odborná podpora a zázemie pre realizáciu projektov
Baumit Slovensko bude v rámci spolupráce poskytovať odbornú a informačnú podporu súvisiacu s technológiou Baumit BauMinator. Súčasťou tejto podpory bude aj spolupráca so sesterskou spoločnosťou Baumit GmbH so sídlom v rakúskom Waldeggu, ktorá realizuje vývoj a výskum technológie BauMinator, ktorú predstavil verejnosti už v roku 2017.
Na strane spoločnosti PROMA bude spoluprácu zabezpečovať najmä stredisko VDC Štúdio, divízia zodpovedná za oblasť 3D tlače. Vzniká tak rámec na prepojenie technologického know-how s prípravou a realizáciou konkrétnych projektov na slovenskom trhu.
Inovácie v stavebníctve a udržateľnosť
Projekt Baumit BauMinator je súčasťou inovačných aktivít spoločnosti Baumit a je v súlade s jej stratégiou udržateľnosti. Spolupráca s firmou PROMA má podporiť uplatňovanie tejto technológie v slovenskom stavebníctve a jej predstavenie odbornej verejnosti.
Podpis rámcovej zmluvy predstavuje začiatok spolupráce zameranej na rozvoj stavebnej 3D tlače. Partneri tým vytvárajú odborné a organizačné zázemie pre jej ďalšie využitie na Slovensku.
O spoločnostiach
Baumit je výrobca stavebných materiálov a inovátor v oblasti stavebných technológií na Slovensku. 
PROMA je projektová a stavebná spoločnosť s viac ako 30-ročným pôsobením na trhu. Klientom poskytuje komplexné služby v oblasti projekcie, investičnej prípravy a riadenia stavieb.

